DRAMMEN: Den tidligere Molde-keeperen ble fredag enig med Strømsgodset om en toårskontrakt. Dermed har Godset fått den rutinerte lederskikkelsen i det bakerste leddet som de ønsket seg.

DT møtte Espen Bugge Pettersen i Drammen fredag. Hør hva han tenker om overgangen i videovinduet øverst.

Etter hva Drammens Tidende har hørt ville Molde beholde veteranen, men 34-åringen ønsket seg tilbake til Østlandet og familien som flyttet til Tønsberg i sommer.

- Det var jeg krystallklar på, sier Espen Bugge Pettersen til Drammens Tidende.

Etter forrige sesong valgte som kjent Adam Larsen Kwarasey å avslutte sin mangeårige SIF-karriere for å prøve lykken i den amerikanske Major League-klubben Portland Timbers.

LES OGSÅ: Stem på din idrettsfavoritt fra 2014

SIFs sportssjef Jostein Flo sier at de har jobbet i lengre tid med å sikre seg Bugge Pettersen. For klubben har det vært viktig å få på plass en ny keeper før nyttår, og den tidligere Molde-keeperen har vært førstevalget til Flo og co. hele veien.

- Det var viktig for oss at han har mye erfaring, at han har vært med på å vinne seriegull og er en leder for de yngre gutta - samtidig som han er en god keeper. Det er perfekt match, forteller Flo.

Har egenskapene SIF så etter

34-åringen er en ledertype helt bakerst som kan spre trygghet. I tillegg er Bugge Pettersen habil med ballen i beina, noe du må være skal du vokte Godset-målet.

- Jeg er en kar som krever litt når jeg står bak der. De jeg skal jobbe med skal få merke at jeg er på feltet for å si det sånn. Det tror jeg bare er positivt for alle, sier keeperen.

Han er også en god skuddstopper og har bra rekkevidde i feltet. Ute med skade i over ett år Molde vant som kjent både serien og cupen sist sesong. Mens Bugge Pettersen har vært i klubben fra Møre og Romsdal vunnet hele tre seriemesterskap og tatt to cupgull. Moldenserne kjøpte 34-åringen fra Sandefjord for 2,5 millioner kroner sommeren 2010.

Han var førstevalg i to og en halv sesong, men mistet plassen på laget da Molde hentet landslagskeeper Ørjan Håskjold Nyland fra Hødd. Vestfoldingen pådro seg et stygt dobbeltbrudd i leggen i mai i fjor, og det tok godt over ett år før han kom tilbake.

LES OGSÅ: - Ødegaard skal trene med Ajax

Imponerte mot Godset

I de tre siste seriekampene forrige sesong fikk en skadefri Bugge Pettersen muligheten, og han storspilte blant annet mot Godset på Marienlyst søndag 2. november.

- Det løsnet for meg skademessig i våres. Siden da har pila bare gått oppover, sier målvakten.

Det er halvannen måned siden Drammens Tidende skrev at Bugge Pettersen kunne komme til å bli SIFs nye keeper. Han hadde på det tidspunktet kontrakt med Molde ut 2015-sesongen, så på det var usikkert om moldenserne ville slippe Bugge Pettersen til Godset.

Men nå har altså klubbene kommet til enighet, selv om Molde skal ha hatt lyst til å beholde Bugge Pettersen. Jostein Flo vil ikke røpe overgangssum.

- Ble det dyrt for dere dette her?

- Det vil jeg ikke si, sier Flo og gliser.

Espen Bugge Pettersen står med syv A-landskamper for Norge. Den siste kom i januar 2012.

Med sine 34 år trer den rutinerte keeperen inn i Godset som stallens tredje eldste. Kun Øyvind Storflor (34) og Peter Kovacs (36) er eldre.

Tønsberg-mannen blir for alvor en del av laget når Strømsgodset 6. januar starter forberedelsene inn mot neste års sesong.

LES OGSÅ: Lånespillerne skal gripe muligheten